VNÚTORNÁ SMERNICA
Organizácia prevádzky a vnútorného režimu
(protiepidemiologické opatrenia – škola)

ŠKOLSKÝ ROK 2020/2021

Čl. 1
VŠEOBECNÉ USTANOVENIA
Vnútorná smernica upravuje podmienky prevádzky a vnútorného režimu v budove školy Strednej športovej školy, Kožušnícka 2, Trenčín na obdobie školského roku 2020/2021. S, vo veciach podmienok na zaistenie bezpečnosti a ochrany zdravia žiakov počas pandémie ochorenia COVID-19.
Cieľom dokumentu je stanoviť základné prevádzkové podmienky školy po dobu trvania pandémie ochorenia COVID–19 a potreby dodržiavania protiepidemiologických opatrení a odporúčaní v budove školy. Upravuje len základné prevádzkové podmienky, ktoré sa líšia od štandardných podmienok vyplývajúcich zo školských, hygienických, pracovnoprávnych a ďalších predpisov. Dokument rešpektuje opatrenia a rozhodnutia Úradu verejného zdravotníctva SR.
Dokument je koncipovaný v troch úrovniach – zelenej, oranžovej a červenej. Zelená fáza predstavuje stav, kedy škola nemá žiadneho žiaka, či zamestnanca, u ktorých je potvrdené ochorenie COVID-19. Oranžová fáza zachytáva situáciu, kedy má škola žiaka alebo zamestnanca s potvrdeným ochorením COVID-19. Červená fáza obsahuje zoznam opatrení v prípade pozitivity viacerých žiakov alebo pracovníkov (epidemický výskyt).
Čl.  2
ZELENÁ FÁZA
Zelená fáza nastáva v prípade:
•	v škole nie je žiaden podozrivý žiak, alebo zamestnanec,
•	v škole je jeden alebo viac žiakov alebo zamestnancov podozrivých z ochorenia na COVID-19 (ani jeden žiak alebo zamestnanec nie je pozitívny).
Škola mobilizuje skladové zásoby OOPP a dezinfekčné opatrenia.
Žiaka či zamestnanca môže určiť ako podozrivého jedine miestne príslušný RÚVZ alebo všeobecný lekár. Zákonný zástupca alebo zamestnanec oznámi po indikácii RÚVZ alebo všeobecným lekárom škole, že je u jeho dieťaťa (v prípade zákonného zástupcu) alebo uňho (v prípade zamestnanca) podozrenie na ochorenie COVID-19.
Škola následne postupuje podľa nižšie uvedených krokov a čaká na prípadné pokyny a poskytuje plnú súčinnosť miestne príslušnému RÚVZ.
•	Riaditeľka školy zverejní oznam na vchodových dverách (webovej stránke školy), ktorý vysvetľuje, za akých podmienok nemôže žiak vstúpiť do budovy školy a zúčastniť sa vyučovacieho procesu.
•	Žiak s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov školy, Ak žiak v priebehu dňa vykazuje niektorý z možných príznakov COVID-19, bezodkladne si nasadí rúško a uvedenú skutočnosť oznámi svojmu triednemu učiteľovi, alebo  zástupcom riaditeľa školy. Žiak bude umiestnený do samostatnej izolačnej miestnosti a budú kontaktovaní jeho zákonní zástupcovia, ktorí si ho bezodkladne vyzdvihnú. 
•	Pri vstupe do budovy je žiak povinný podrobiť sa meraniu telesnej teploty, ak bude na to vyzvaný. Bez vyzvania si vydezinfikuje ruky dezinfekčným prostriedkom a vstupuje len s prekrytými ústami. 
•	Žiak nosí  rúško všade vo vnútorných priestoroch školy, okrem svojej triedy a interných priestorov školy, kde prebieha výchovno - vzdelávací proces, ak nie je určené inak z nariadenia ÚVZ SR.
•	Žiak nosí rúško v priestoroch školskej jedálne, rúško nenosí pri konzumácii jedla pri jedálenskom stole. Pred vstupom do jedálne ši žiak dezinfikuje ruky.
•	Ak zo zdravotných dôvodov žiak nemôže nosiť rúško, je povinný nosiť ochranný štít.
•	Žiakovi bez rúška alebo ochranného štítu nebude povolený vstup do budovy školy a následne bude postupované v zmysle školského poriadku.
•	Zákonný zástupca je povinný zabezpečiť žiakovi: 2 rúška na deň, dezinfekčný gél, dezinfekčné utierky, papierové vreckovky.
•	Žiaci vo všetkých priestoroch školy udržiavajú vzájomný odstup.
•	Žiak dodržiava základné hygienické normy, predovšetkým si čo najčastejšie umýva ruky mydlom.
•	Týždenníci pravidelne vetrajú priestor učební. 
•	Obsah a formu všetkých vzdelávacích a záujmových činností pedagogickí zamestnanci volia tak, aby boli zaistené hygienicko – epidemiologické opatrenia.
•	Pedagogickí zamestnanci školy v súlade s aktuálnymi hygienicko – epidemiologickými nariadeniami a podľa svojho uváženia a možností zabezpečia vzájomné rozstupy medzi žiakmi a rozstupy medzi žiakmi a pedagógmi pri výchovno–vzdelávacom procese.
•	Žiaci s obvyklým pobytom mimo územia SR dochádzajú na pravidelné vyučovanie, ak RÚVZ SR neobmedzí režim prechodu štátnych hraníc.
•	Škola sa riadi primerane usmerneniami tohto materiálu a koordinuje prijaté opatrenia so zriaďovateľom.
•	Riaditeľka školy zabezpečí dôkladné čistenie priestorov školy a dezinfekcie priestorov, zabezpečí dostatok dezinfekčných prostriedkov pre osobnú hygienu a dezinfekciu, ako aj osobné ochranné prostriedky.
•	V prípade podozrenia na ochorenie COVID – 19  bezodkladne rieši vzniknutú situáciu podľa usmernenia tohto materiálu, časť Oranžová fáza.
•	Riaditeľka školy  pre účely izolácie žiaka, u ktorého sa vyskytnú príznaky ochorenia COVID-19, prípadne iného prenosného ochorenia počas výchovne-vzdelávacieho procesu, vyčlení priestor s priamym vetraním. Zvlášť miestnosť pre žiakov s trvalým pobytom na území SR a osobitne miestnosť pre žiakov zo zahraničia. Miestnosť je vybavená hygienickými, dezinfekčnými a ochrannými prostriedkami. Kľúče od miestností sú umiestnené na vrátnici. 
•	Pri príznakoch COVID 19 je žiak umiestnený do miestnosti určenej k izolácii. Je mu pravidelne meraná teplota, bezodkladne je kontaktovaný zákonný zástupca a žiak sa presúva do domáceho prostredia. Následne zákonný zástupca kontaktuje všeobecného lekára, RÚVZ a postupuje podľa pokynov. Zákonný zástupca je povinný kontaktovať školu a oznámiť výsledok RT - PCR testu. Po opustení miestnosti žiaka s podozrením na COVID 19 pedagogický zamestnanec zapne germicídnu lampu určenú na dezinfekciu priestoru.
•	Germicídne lampy sa pravidelne využívajú na dezinfekciu tried, spoločných priestorov, kancelárií v budove školy.
•	Pri prvom nástupe do práce všetci zamestnanci školy  vyplnia dotazník o zdravotnom stave pred nástupom do zamestnania. Zamestnanci predkladajú po každom prerušení dochádzky v trvaní viac ako tri dni  písomné vyhlásenie o tom, že  neprejavujú príznaky prenosného ochorenia a nemajú nariadené karanténne opatrenie (PRÍLOHA č. 1 – Zdravotný dotazník pre zamestnancov pred nástupom do zamestnania).
•	V prípade, že u žiaka alebo zamestnanca je podozrenie alebo potvrdené ochorenie na COVID-19, postupuje podľa usmernenia tohto materiálu, časť Oranžová a Červená fáza.
•	Vstup do priestorov školy je možný len s výnimkou potvrdenou riaditeľkou školy a čestným prehlásením o bezinfekčnosti danej osoby (PRÍLOHA č. 4 – Vyhlásenie návštevníka školy o bezinfekčnosti). Informácia o zákaze a podmienkach vstupu do budovy školy je zverejnená na vchodových dverách. Vyhlásenie návštevníka školy návštevník vyplní  a odovzdá vrátnikovi.
•	Na komunikáciu externých osôb so školou počas úradných hodín je možné využívať dištančný spôsob komunikácie (písomný, emaily a pod.), prezenčný spôsob komunikácie je možný len so súhlasom riaditeľky školy za vyššie uvedených podmienok.
Zákonný zástupca, alebo plnoletý žiak predkladá:
1)	pri prvom nástupe žiaka do školy čestné prehlásenie (PRÍLOHA č.2 - Zdravotný dotazník a vyhlásenie zákonného zástupcu žiaka alebo plnoletého žiaka pred nástupom do strednej školy).
2)	po každom prerušení dochádzky žiaka do strednej školy v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie (Príloha č.3 - Vyhlásenie zákonného zástupcu alebo plnoletého žiaka o bezinfekčnosti).
3)	Dodržiava pokyny riaditeľky školy, ktoré upravujú podmienky prevádzky SŠŠ na školský rok 2020/2021.
4)	V prípade, že u žiaka je podozrenie alebo potvrdené ochorenie na COVID-19, bezodkladne o tejto situácii informuje príslušného vychovávateľa a riaditeľku školy (príp. zástupkyňu riaditeľky pre VMV). Povinnosťou zákonného zástupcu je aj bezodkladne nahlásenie karantény, ak bola žiakovi nariadená lekárom všeobecnej zdravotnej starostlivosti pre deti a dorast alebo príslušným regionálnym hygienikom. Za takýchto podmienok je dieťa zo školy vylúčené.
Organizácia výchovno-vzdelávacieho procesu
Výchovno-vzdelávací proces prebieha v nezmenenej forme, čiže v stredných školách prebieha od 2. 9. 2020 riadne školské vyučovanie. Dochádzka na vyučovanie je pre žiakov povinná. Škola sa riadi pokynmi a odporúčaniami zdravotníckych zariadení. Pri príprave školského roka 2020/2021 zohľadňuje možnosť zhoršenia epidemiologickej situácie.
Opatrenia školy kvôli prevencii nákazy COVID-19
Opatrenia smerujú ku implementácii odporúčaní ÚVZ založené na princípe ROR - Rúško, Odstup, Ruky. 
•	Rúško sú opatrenia na obmedzenie priestorovej distribúcie kvapôčok telesných tekutín. K tomu patrí aj obmedzovanie nútenej cirkulácie vzduchu vo vnútorných priestoroch. 
•	Odstup sú opatrenia smerujúce k minimalizácii osobných kontaktov a obmedzovanie skupinových aktivít počas prestávok. 
•	Ruky sú opatrenia eliminujúce prenos infekcie z kontaminovaného povrchu na sliznice.
Okrem zvýšenej osobnej hygieny je nevyhnutné aj  čistenie kontaktných povrchov a minimalizácia bodov s frekventovaným dotykom.
Pri ceste do školy sa žiaci riadia aktuálnymi opatreniami a pokynmi RÚVZ. Sprevádzajúce osoby majú zákaz vstupu do  vnútorných priestorov školy.
Škola zabezpečí dezinfekciu pri vstupe do budovy, na každom poschodí, sanitárnom zariadení.
Zákonný zástupca predkladá pri prvom nástupe žiaka do  školy čestné prehlásenie alebo po každom prerušení dochádzky žiaka do  školy/ŠI v trvaní viac ako tri dni predkladá písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie – podpisuje rodič .
Každý pedagogický zamestnanec  vychováva a upozorňuje žiakov na dodržiavania hygienických pravidiel pri kašľaní a kýchaní.
Toalety musia byť vybavené mydlom v dávkovači a jednorazovými papierovými utierkami pre bezpečné osušenie rúk.
Upratovanie a dezinfekcia toaliet prebieha minimálne dvakrát denne a podľa potreby.
Upratovačky sú oboznámené a poučené o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.
Dôkladné čistenie všetkých miestností,  sa musí vykonávať najmenej raz denne.
Dezinfekcia dotykových plôch, ostatných povrchov alebo predmetov, sa vykonáva minimálne dvakrát denne a podľa potreby (napr. kľučky dverí).
Stravovanie
Škola upravila rozvrh tak, aby  bolo možné stravovanie v čase 12.25 – 13.10, tak aby sa vzájomne nemiešali žiaci z iných škôl, ktorí sa stravujú v školskej jedálni.
Pri stravovaní v školskej jedálni pedagogickí zamestnanci /vychovávatelia/  zabezpečujú nepremiešavanie stravníkov mimo danej strednej školy a nepremiešavanie ubytovaných žiakov s ostatnými ubytovanými osobami. Vstup do budovy ŠI a ubytovacích priestorov je možný až od 13.30 hod.
Podozrenie na ochorenie
•	Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov školy.
•	Ak žiak v priebehu dňa vykazuje niektorý z možných príznakov COVID-19, žiak si bezodkladne nasadí rúško a je nutné umiestniť ho do samostatnej izolačnej miestnosti a kontaktovať zákonných zástupcov, ktorí ho bezodkladne vyzdvihnú.
•	Ak sa u zamestnanca  školy objavia príznaky nákazy COVID–19 v priebehu jeho pracovného dňa, bezodkladne o tom informuje riaditeľku školy a opustí budovu školy v najkratšom možnom čase s použitím rúška.
•	V prípade podozrivého žiaka alebo zamestnanca sa riadi škola usmerneniami z Oranžovej fázy tohto dokumentu.
 Pracovno-právne vzťahy
•	Zamestnanci školy plnia svoje pracovné povinnosti osobne na pracovisku podľa pracovnej zmluvy a pracovnej náplne.
•	Ak niektorý zo zamestnancov zo subjektívnych dôvodov (obava z nákazy, nepodložená klinickými príznakmi) odmieta vykonávať pracovnú činnosť osobne a na pracovisku, zamestnávateľ môže: - sa dohodnúť so zamestnancom na čerpaní dovolenky (§ 111 ods. 1 Zákonníka práce) alebo o ospravedlniť neprítomnosť zamestnanca na pracovisku bez náhrady mzdy (tzv. prekážka v práci na strane zamestnanca) podľa § 141 ods. 3 písm. c) Zákonníka práce.
•	Zamestnanec je povinný oznámiť zamestnávateľovi výsledok RT- PCR testu.

Čl. 3
ORANŽOVÁ FÁZA
Oranžová fáza nastáva v prípade potvrdenia ochorenia COVID–19 u žiaka alebo pracovníka, či v prípade nariadenia ÚVZ SR.  
V prípade potvrdenia ochorenia u žiaka alebo zamestnanca školy, postupuje škola podľa nižšie uvedených krokov a čaká na pokyny a poskytuje plnú súčinnosť miestne príslušnému RÚVZ.
Zákonný zástupca alebo zamestnanec oznámi po absolvovaní RT-PCR testu a indikácií všeobecným lekárom, že je u jeho dieťaťa (v prípade zákonného zástupcu) alebo uňho (v prípade zamestnanca) potvrdené ochorenie COVID-19. 
 V prípade potvrdeného žiaka:
•	 Ak sa ochorenie COVID – 19 potvrdí u jedného žiaka, uzatvorí sa výchovná skupina, v ktorej boli žiaci v blízkom kontakte so žiakom resp. PZ školy s podozrením na ochorenie COVID-19. Žiaci uzatvorenej skupiny sa dištančne vzdelávajú v predmetoch všeobecného vzdelávania a v odborných vyučovacích predmetoch teoretického vyučovania podľa rozvrhu svojej školy, ak v tejto pokračuje vyučovanie. Žiak postupuje podľa usmernenia  všeobecného lekára, škola podľa miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.
•	 V prípade výskytu pozitívneho žiaka na internáte, službukonajúci vychovávateľ uloží žiaka do izolačnej miestnosti, informuje zákonného zástupcu, ktorý si ho musí bezodkladne vyzdvihnúť. Do doby vyzdvihnutia žiaka zákonným zástupcom je škola povinná zabezpečiť stravovanie pre izolovaného žiaka.
•	 Ak sa u niektorých z osôb vylúčených zo školského procesu objavia počas doby domácej izolácie príznaky COVID – 19, dotyčného manažuje príslušný lekár všeobecnej starostlivosti alebo miestne príslušné RÚVZ. Ak sa počas doby domácej izolácie potvrdí  ochorenie na COVID-19 u ďalšieho žiaka, škola postupuje podľa červenej fázy tohto dokumentu.
V prípade potvrdeného pedagogického zamestnanca
•	škola vylúči zo školského procesu osoby v úzkom kontakte daného zamestnanca. Zamestnanec postupuje podľa usmernenia všeobecného lekára, prípadne RÚVZ, škola postupuje podľa usmernenia miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.
•	Ak sa u nejakého z priamych kontaktov zamestnancov objaví počas doby zatvorenia školy príznaky na COVID-19, dotyčného manažuje príslušný lekár všeobecnej starostlivosti alebo RÚVZ. Ak sa počas doby izolácie potvrdí ochorenie u ďalšieho zamestnanca, škola postupuje podľa červenej fázy tohto dokumentu.
Úzke kontakty sú pre účely tohto dokumentu, v súlade s opatrením ÚVZ SR definované ako osoby, ktoré:
-	mali osobný kontakt s podozrivým prípadom COVID-19 do dvoch metrov dlhšie ako 15 minút,
-	mali fyzický kontakt s podozrivým prípadom COVID-19,
-	boli v uzavretom prostredí (izbe/bunke) s podozrivým prípadom COVID-19 dlhšie ako 15 minút ,
-	mali nechránený priamy kontakt s infekčnými výlučkami podozrivého prípadu COVID-19 (napr. pri kašľaní),
-	sedeli vedľa podozrivého prípadu COVID-19, a to až do vzdialenosti do dvoch miest od podozrivého.

V prípade potvrdeného nepedagogického zamestnanca 
•	škola vylúči zo školského procesu osoby v úzkom kontakte daného zamestnanca. Zamestnanec postupuje podľa usmernenia všeobecného lekára, prípadne V škole sa uskutoční dezinfekcia podľa aktuálne platného usmernenia hlavného hygienika.
•	ak sa u nejakého z priamych kontaktov zamestnancov objaví počas doby zatvorenia školy príznaky na COVID-19, dotyčného manažuje príslušný lekár všeobecnej starostlivosti alebo RÚVZ. Ak sa počas doby izolácie potvrdí ochorenie u ďalšieho zamestnanca, škola postupuje podľa červenej fázy tohto dokumentu.
V prípade potvrdeného zákonného zástupcu alebo osoby v úzkom kontakte so žiakom alebo zamestnancom:
•	žiak alebo pracovník sa stáva úzkym kontaktom a postupuje sa podľa opatrení zelenej fázy tohto dokumentu.  
Pracovno-právne vzťahy 
•	Zamestnanci školy plnia svoje pracovné povinnosti osobne na pracovisku podľa pracovnej zmluvy a pracovnej náplne.
•	Pri potvrdení na ochorenie Covid-19 v prípade „žiaka“, pedagogický zamestnanec a odborný zamestnanec, ktorý bol v úzkom kontakte s konkrétnym žiakom (vyučoval v príslušnej triede, vykonával výchovnú činnosť v príslušnej VS,  poskytoval špeciálno-pedagogickú starostlivosť, výchovné poradenstvo a pod.), odchádza do domácej izolácie, zamestnávateľ v uvedenom prípade ospravedlní neprítomnosť vyššie uvedeného zamestnanca na pracovisku a poskytne mu náhradu mzdy (uplatní tzv. prekážku v práci na strane zamestnávateľa) podľa § 142 ods. 3 Zákonníka práce, a to až do získania/potvrdenia negatívneho výsledku laboratórneho testu. Po negatívnom výsledku laboratórneho testovania pedagogický zamestnanec alebo odborný zamestnanec ďalej pokračuje vo výkone pracovnej činnosti v súlade s pracovnou zmluvou.
•	Pri potvrdení na ochorenie Covid-19 v prípade „zamestnanca“ (pedagogický zamestnanec, odborný zamestnanec alebo nepedagogický zamestnanec), tento zamestnanec odchádza do domácej izolácie, zamestnávateľ ospravedlní jeho neprítomnosť na pracovisku a poskytne mu náhradu mzdy (uplatní tzv. prekážku v práci na strane zamestnávateľa) podľa § 142 ods. 3 Zákonníka práce, a to až do získania/potvrdenia negatívneho výsledku laboratórneho testu. Po negatívnom výsledku laboratórneho testovania pedagogický zamestnanec alebo odborný zamestnanec ďalej pokračuje vo výkone pracovnej činnosti v súlade s pracovnou zmluvou. Ak bolo testovanie pozitívne, zamestnávateľ postupuje v súlade s pokynmi RÚVZ. Ak RÚVZ nariadil „zamestnancovi“ domácu izoláciu, zamestnávateľ ospravedlní neprítomnosť zamestnanca na pracovisku a poskytne mu náhradu mzdy (uplatní tzv. prekážku v práci na strane zamestnávateľa) podľa § 142 ods. 3 Zákonníka práce, a to až do získania/potvrdeného negatívneho výsledku laboratórneho testu. Po negatívnom výsledku laboratórneho testovania pedagogický zamestnanec alebo odborný zamestnanec ďalej pokračuje vo výkone pracovnej činnosti v súlade s pracovnou zmluvou.
•	 Ak sú výchova a vzdelávanie organizované ako dištančné, pedagogický zamestnanec zabezpečuje dištančné vzdelávanie formou práce z domu (home office) a patrí mu príslušný plat, pretože ide o riadne vykonávanie práce. Vykonávanie práce z domu je riadnym výkonom práce, resp. riadne plnenie pracovných povinností rovnako ako na pracovisku, len s rozdielom iného miesta výkonu práce, za ktorý zamestnancovi prináleží príslušný plat.
•	Ak v situácii, že došlo k podozreniu na ochorenie iného zamestnanca, iný zamestnanec zo subjektívnych dôvodov (nepodložená obava z nákazy) odmieta vykonávať pracovnú činnosť osobne a na pracovisku, zamestnávateľ sa môže  dohodnúť so zamestnancom na čerpaní dovolenky v zmysle §111 ods. 1 Zákonníka práce alebo o ospravedlniť neprítomnosť zamestnanca na pracovisku bez náhrady mzdy (tzv. prekážka v práci na strane zamestnanca) podľa § 141 ods. 3 písm. c) Zákonníka práce.
Čl. 4
ČERVENÁ FÁZA
Červená fáza nastáva pri dvoch a viac potvrdených pozitívnych prípadoch medzi žiakmi alebo zamestnancami, jedná sa o epidemický výskyt (priama súvislosť pozitivity s pozitívnymi žiakmi a pracovníkmi) a po nariadení ÚVZ SR.  
V prípade potvrdeného ochorenia u žiakov z jednej alebo z rozličných výchovných skupín 
•	Ak sa ochorenie COVID-19 potvrdí u 2 a viac žiakov, nastáva domáca izolácia triedy, škola prechádza na dištančné vzdelávanie. Škola postupuje podľa usmernenia  všeobecného lekára, resp. RÚVZ. V budove školy sa uskutoční dezinfekcia podľa aktuálne platného usmernenia hlavného hygienika.
•	Ak sa u niektorého z osôb vylúčených zo školského procesu objavia počas doby zatvorenia výchovnej skupiny príznaky na COVID-19, alebo sa u neho potvrdí ochorenie, prerušuje sa štandardný výchovno-vzdelávací proces v každej skupine a ďalej sa postupuje podľa usmernenia miestne príslušného RÚVZ. 

V prípade potvrdeného ochorenia u  pedagogických zamestnancov
•	Vylúčiť zo školského procesu osoby v úzkom kontakte daného zamestnanca. Ak pozitívni PZ sú v kontakte vždy len so žiakmi jednej VS, prerušuje sa výchovno-vzdelávací proces len u žiakov danej VS. Zamestnanci postupujú podľa usmernenia príslušného všeobecného lekára, resp. RÚVZ, škola podľa  miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.
•	V prípade ak pozitívny PZ prichádzajú do kontaktu so žiakmi viacerých VS, prerušuje sa výchovno-vzdelávací proces vo všetkých VS ich kontaktu, po prípade sa preruší výchovno-vzdelávací proces v celej škole a zamestnanci ďalej postupujú podľa usmernenia všeobecného lekára, resp. RÚVZ, škola podľa miestne príslušného RÚVZ. V ŠI sa uskutoční dezinfekcia podľa aktuálne platného usmernenia hlavného hygienika. 
V prípade potvrdených nepedagogických zamestnancov 
•	Vylúčiť zo školského procesu osoby v úzkom kontakte daného zamestnanca. Zamestnanci postupujú podľa usmernenia príslušného všeobecného lekára, resp. RÚVZ, škola podľa  miestne príslušného RÚVZ.
•	V škole sa uskutoční dezinfekcia podľa aktuálne platného usmernenia hlavného hygienika. 
•	 Ak sa u niektorých z osôb vylúčených zo školského procesu objavia počas doby vylúčenia príznaky na COVID-19, alebo sa u neho potvrdí ochorenie, postupuje sa rovnakým spôsobom.
 Organizácia výchovno–vzdelávacieho procesu
Je prerušená činnosť výchovno-vzdelávacia činnosť a škola umožní plynulý prechod z prezenčnej formy na distančnú.
•	Škola oznámi prostredníctvom triednych učiteľov túto skutočnosť zákonným zástupcom tried, ktoré sú v izolácii. 
•	 Škola zabezpečí nepremiešavanie sa s ostatnými žiakmi školy resp. ubytovanými na ŠI po dobu nutnú na zabezpečenie odchodu žiakov do domácej izolácie.  
  Opatrenia školy kvôli prevencii nákazy COVID-19
•	Vstupný ranný filter všetkých osôb vstupujúcich do budovy školy.
•	Žiaci, pedagogickí, odborní aj nepedagogickí zamestnanci školy nosia povinne rúško všade v interiéri školy. 
•	Upratovanie a dezinfekcia toaliet prebieha minimálne 3x denne a podľa potreby.
•	Dôkladné čistenie všetkých miestností, v ktorých sa žiaci, pedagogickí zamestnanci a odborní zamestnanci a ďalší zamestnanci školy nachádzajú, sa musí vykonávať najmenej raz denne.
•	Dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, musí byť vykonávaná minimálne 2x denne a podľa potreby (napr. kľučky dverí).
•	Dezinfekcia rúk musí byť zabezpečená pri vstupe do školy, na každom poschodí, v sanitátnom zariadení.
•	Škola informuje prostredníctvom formulára MŠVV a V SR, že škola je v červenej fáze, oznámi karanténne opatrenia prípadné uzavretie školy.

Čl.  5
Záverečné ustanovenie
Pokyny upravujúce podmienky Strednej športovej školy, Kožušnícka 2, Trenčín na obdobie školského roku 2020/2021 vo veciach prevádzky a vnútorného režimu školy na školský rok 2020/2021, podmienok na zaistenie bezpečnosti a ochrany zdravia žiakov  zamestnancov, platia od 01.09. 2020 s aktualizáciou od 01. 10. 2020.
Uvedené opatrenia sa podľa epidemiologickej situácie môžu zmeniť.                                                                            

  		 ................................................................................
     PaedDr. PhDr. Iveta Petríková Rosinová, PhD. MHA
                   riaditeľka Strednej športovej školy

PRÍLOHA č. 1: 
Zdravotný dotazník pre zamestnancov pred nástupom do zamestnania

PRÍLOHA č. 2: 
Zdravotný dotazník a vyhlásenie zákonného zástupcu žiaka alebo plnoletého žiaka pred nástupom do strednej školy alebo školského internátu

PRÍLOHA č. 3: 
Vyhlásenie zákonného zástupcu alebo plnoletého žiaka o bezinfekčnosti

PRÍLOHA č. 4: 
Vyhlásenie návštevníka školy o bezinfekčnosti

PRÍLOHA č. 1: 
Zdravotný dotazník pre zamestnancov pred nástupom do zamestnania

Zdravotný dotazník pre zamestnancov pred nástupom do zamestnania
(Ochorenie COVID – 19 spôsobené koronavírusom SARS-CoV-2)

Meno:		
Priezvisko:		
Dátum narodenia:		

Dôvod použitia tohto dotazníka:
Dotazník je dôležitý z hľadiska monitorovania zdravia zamestnancov, ktorí sa vracajú späť do zamestnania po neprítomnosti na pracovisku trvajúcej viac ako 3 dni počas trvania pandémie Covid-19, resp. koronavírusom SARS-CoV-2. Je dôležité, aby pracovisko bolo bezpečným miestom na prácu pre všetkých zamestnancov aj v súlade s §5, Zákona č.124/2006 Z.z..
Dotazník vypĺňa každý zamestnanec pred vstupom do zamestnania. 
Vyhlasujem, že nemám zvýšenú teplotu nad 37 °C (po nameraní zvýšenej teploty do 37,5 °C, odporúčame opätovne zmerať teplotu po 5 minútach)*:	
ÁNO	NIE	
Vyhlasujem, že nepociťujem škriabanie v hrdle (bolesť hrdla) *:	
ÁNO	NIE	
Vyhlasujem, že nepociťujem bolesť hlavy*:	
ÁNO	NIE	
Vyhlasujem, že nepociťujem ťažkosti s dýchaním *:	
ÁNO	NIE	
Vyhlasujem, že nemám kašeľ*:	
ÁNO	NIE	
Vyhlasujem, že nepociťujem neobvyklú únavu*:	
ÁNO	NIE	

Ak sa u zamestnanca vyskytne niektorý z vyššie uvedených príznakov (na otázku odpovedá – nie), neodkladne o tom informuje svojho nadriadeného. Odporúčame ihneď poslať zamestnanca z práce domov.
Následne zamestnanec telefonicky alebo e-mailom kontaktuje svojho všeobecného lekára, ktorý určí podľa zdravotných ťažkostí a anamnézy ďalší postup. Takto postupuje zamestnanec aj v prípade, že sa u neho vyskytnú  ťažkosti v domácom prostredí. Zamestnanec bude následne informovať zamestnávateľa - či má na daný alebo nasledujúci deň celodennú domácu liečbu, prípadne či je PN, alebo na základe konzultácie so všeobecným lekárom a opakovaného merania teploty doma môže na druhý deň nastúpiť do práce.

V prípade výskytu uvedených príznakov v priebehu nasledujúci dní (do nasledujúceho vyplnenia dotazníka zamestnancom) je postup rovnaký.

Dátum: 	...........................................
	podpis zamestnanca

Tento zdravotný dotazník vypĺňa zamestnanec a bude v platnosti (používaný) do doby skončenia pandémie koronavírusom SARS CoV- 2 a ochorenia COVID – 19. Bude archivovaný podľa platných právnych predpisov GDPR. 

PRÍLOHA č. 2: 
Zdravotný dotazník a vyhlásenie zákonného zástupcu žiaka alebo plnoletého žiaka pred nástupom do strednej školy, jazykovej školy alebo školského internátu – platný do 15. 09. 2020

Zdravotný dotazník a vyhlásenie zákonného zástupcu žiaka alebo plnoletého žiaka pred nástupom do strednej školy, jazykovej školy alebo školského internátu
(Ochorenie COVID – 19 spôsobené koronavírusom SARS-CoV-2)

Meno a priezvisko zákonného  zástupcu/plnoletého žiaka:		
Meno žiaka:		
Adresa zákonného zástupcu/plnoletého žiaka:		
Telefón zákonného zástupcu/plnoletého žiaka:		
Dôvod použitia tohto dotazníka:
Dotazník je dôležitý z hľadiska monitorovania zdravia žiaka, v súvislosti so začiatkom školského roka 2020/2021 počas trvania pandémie Covid-19, resp. koronavírusom SARS-CoV-2. Je dôležité, aby školy a školské zariadenia boli bezpečným miestom pre žiakov v procese vzdelávania a výchovy.
Dotazník vypĺňa každý zákonný zástupca žiaka resp. plnoletý žiak:
Prehlasujem, že moje dieťa vycestovalo v termíne od 17. 8. do 31. 8. 2020 mimo Slovenskej republiky:
Plnoletý žiak: Prehlasujem, že som vycestoval/a v termíne od 17. 8. do 31. 8. 2020 mimo Slovenskej republiky:	
ÁNO	NIE	
Prehlasujem, že moje dieťa sa zúčastnilo hromadného podujatia* od 17. 8. do 31. 8. 2020:
Plnoletý žiak: Prehlasujem, že som sa zúčastnil/a hromadného podujatia* od 17. 8. do 31. 8. 2020:	
ÁNO	NIE	

V prípade, že ste na niektorú z hore uvedených otázok odpovedali „ÁNO,“ ste povinný sledovať zdravotný stav žiaka a osôb žijúcich v spoločnej domácnosti a iných blízkych osôb, s ktorými je žiak v častom kontakte.
V prípade výskytu príznakov (nádcha, kašeľ, telesná teplota nad 37 °C, strata čuchu a chuti, hnačka, bolesti hlavy) u žiaka alebo osôb žijúcich v spoločnej domácnosti a iných blízkych osôb, ste povinný bezodkladne kontaktovať lekára všeobecnej starostlivosti (VLD a VLDD) a postupovať v zmysle jeho odporúčaní a žiak nenavštevuje školu do doby určenej príslušným lekárom.
Ďalej vyhlasujem, že žiak neprejavuje príznaky akútneho ochorenia, že Regionálny úrad verejného zdravotníctva Slovenskej republiky ani lekár všeobecnej zdravotnej starostlivosti pre deti a dorast menovanému dieťaťu nenariadil karanténne opatrenie (karanténu, zvýšený zdravotný dozor alebo lekársky dohľad). Nie je mi známe, že by dieťa, jeho rodičia alebo iné osoby, ktoré s ním žijú spoločne v domácnosti, ako aj iné blízke osoby, prišli v priebehu ostatného mesiaca do styku s osobami, ktoré ochoreli na prenosné ochorenie (napr. COVID-19, hnačka, vírusový zápal pečene, zápal mozgových blán, horúčkové ochorenie s vyrážkami).

Podpis zákonného zástupcu/plnoletého žiaka:		

PRÍLOHA č. 3: 
Vyhlásenie zákonného zástupcu alebo plnoletého žiaka o bezinfekčnosti

Vyhlásenie zákonného zástupcu alebo plnoletého žiaka o bezinfekčnosti

Vyhlasujem, že žiak ........................................................................., bytom ............................................................................................., neprejavuje príznaky akútneho ochorenia ako je telesná teplota nad 37,5 °C alebo triaška, malátnosť, neprimeraná únava, začervenané alebo zapálené oči s výtokom, upchatý nos so sťaženým dýchaním, hustý skalený alebo zafarbený (žltý, zelený) výtok z nosa, nádcha, bolesť uší, výtok z uší, oslabený sluch, suchý dusivý kašeľ, vlhký produktívny kašeľ, vracanie, riedka stolica niekoľkokrát denne, novovzniknuté začervenanie kože, vyrážky, chrasty a pod. na koži.

Zároveň vyhlasujem, že regionálny úrad verejného zdravotníctva ani lekár všeobecnej zdravotnej starostlivosti pre deti a dorast menovanému žiakovi nenariadil karanténne opatrenie (karanténu, zvýšený zdravotný dozor alebo lekársky dohľad).

Ďalej mi nie je známe, že by žiak, jeho zákonní zástupcovia alebo iné osoby, ktoré s ním žijú spoločne v domácnosti, prišli v priebehu ostatného týždňa do styku s osobami podozrivými alebo chorými na ochorenie COVID-19.

Som si vedomý(á) právnych následkov v prípade nepravdivého vyhlásenia, najmä som si vedomý(á), že by som sa dopustil(a) priestupku podľa § 21 ods. 1 písm. f) zákona č. 372/1990 Zb. o priestupkoch v znení neskorších predpisov.

V ................................. dňa ...................

Meno a priezvisko zákonného zástupcu:		
Adresa zákonného zástupcu:		
Telefón zákonného zástupcu:		
Podpis zákonného zástupcu:		

PRÍLOHA č. 4: 
Vyhlásenie návštevníka školy o bezinfekčnosti

Vyhlásenie návštevníka školy o bezinfekčnosti

Vyhlasujem že ja, ........................................................................., bytom v  ..................................................................................., neprejavujem príznaky akútneho ochorenia (telesná teplota nad 37,5 °C alebo triaška, malátnosť, neprimeraná únava, začervenané, zapálené oči s výtokom, upchatý nos so sťaženým dýchaním nosom, hustý skalený, zafarbený (žltý, zelený) výtok z nosa (nádcha), bolesť uší, výtok z uší, oslabený sluch, suchý dusivý kašeľ, vlhký produktívny kašeľ, vracanie, riedka stolica niekoľkokrát denne, novovzniknuté začervenanie kože, vyrážky, chrasty a pod. na koži), že regionálny úrad verejného zdravotníctva ani lekár všeobecnej zdravotnej starostlivosti mi nenariadil karanténne opatrenie (karanténu, zvýšený zdravotný dozor alebo lekársky dohľad).

Nie je mi známe, že by som ja, alebo iné osoby žijúce so mnou v spoločnej  domácnosti, prišli v priebehu ostatného týždňa do styku s osobami s podozrivými alebo chorými na ochorenie Covid 19. 

Som si vedomý(á) právnych následkov v prípade nepravdivého vyhlásenia, najmä som si vedomý(á), že by som sa dopustil(a) priestupku podľa § 21 ods. 1 písm. f) zákona č. 372/1990 Zb. o priestupkoch v znení neskorších predpisov.

V................................., dňa: .............................                                

                                                                                        ...............................................................
                                                                                                               podpis